title: Vykonávacie nariadenie Komisie (EÚ) 2019/59 zo 14. januára 2019, ktorým sa ukladá konečné antidumpingové clo na dovoz hliníkových radiátorov s pôvodom v Čínskej ľudovej republike po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036

text:
                  15.1.2019

                  SK

                  Úradný vestník Európskej únie

                  L 12/13

         VYKONÁVACIE NARIADENIE KOMISIE (EÚ) 2019/59
         zo 14. januára 2019,
         ktorým sa ukladá konečné antidumpingové clo na dovoz hliníkových radiátorov s pôvodom v Čínskej ľudovej republike po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 11 ods. 2,
         keďže:
         1.   POSTUP
         1.1.   Platné opatrenia

                     (1)

                     V novembri 2012 Rada po antidumpingovom prešetrovaní (ďalej len „pôvodné prešetrovanie“) uložila vykonávacím nariadením EÚ č. 1039/2012 (2) (ďalej len „konečné nariadenie“) konečné antidumpingové clo na dovoz hliníkových radiátorov, v súčasnosti patriacich pod číselné znaky KN ex 7615 10 10, ex 7615 10 80, ex 7616 99 10 a ex 7616 99 90 (kódy TARIC 7615101010, 7615108010, 7616991091, 7616999001 a 7616999091) s pôvodom v Čínskej ľudovej republike (ďalej len „ČĽR“).

                     (2)

                     Konečným nariadením sa uložilo antidumpingové clo v rozpätí od 12,6 % do 56,2 % na dovoz od vyvážajúcich výrobcov zaradených do vzorky, 21,2 % na spolupracujúce spoločnosti, ktoré neboli zaradené do vzorky, a colná sadzba vo výške 61,4 % na všetky ostatné spoločnosti v ČĽR.

               1.2.   Začatie revízneho prešetrovania pred uplynutím platnosti

                     (3)

                     Komisia uverejnila 15. februára 2017 oznámenie o blížiacom sa uplynutí platnosti antidumpingových opatrení na hliníkové radiátory s pôvodom v ČĽR v Úradnom vestníku Európskej únie (3).

                     (4)

                     Medzinárodné združenie výrobcov hliníkových radiátorov AIRAL S.c.r.l (International Association of Aluminium Radiator Manufacturers Limited Liability Consortium, ďalej len „žiadateľ“), ktorých výroba predstavuje viac než 25 % celkovej výroby hliníkových radiátorov v Európskej únii (ďalej len „Únia“), podalo 30. júna 2017 žiadosť o revízne prešetrovanie podľa článku 11 ods. 2 základného nariadenia.

                     (5)

                     Žiadateľ odôvodnil svoju žiadosť tým, že uplynutie platnosti opatrení by pravdepodobne malo za následok pokračovanie dumpingu a opätovný výskyt ujmy spôsobenej výrobnému odvetviu Únie.

                     (6)

                     Keďže Komisia stanovila, že existujú dostatočné dôkazy na začatie revízneho prešetrovania pred uplynutím platnosti, 9. novembra 2017 uverejnila oznámenie o začatí revízneho prešetrovania v Úradnom vestníku Európskej únie (4) (ďalej len „oznámenie o začatí revízneho prešetrovania“).

               1.3.   Zainteresované strany

                     (7)

                     V oznámení o začatí revízneho prešetrovania Komisia vyzvala všetky zainteresované strany, aby sa s ňou skontaktovali, ak sa chcú zúčastniť na prešetrovaní. Komisia osobitne informovala žiadateľa, známych výrobcov z Únie a ich združenia, známych dovozcov hliníkových radiátorov v Únii a známych vyvážajúcich výrobcov v ČĽR o začatí revízneho prešetrovania pred uplynutím platnosti a vyzvala ich k spolupráci.

                     (8)

                     V oznámení o začatí revízneho prešetrovania Komisia uviedla, že ako tretiu krajinu (ďalej len „analogická krajina“) v zmysle článku 2 ods. 7 základného nariadenia plánuje použiť Rusko. Komisia takisto uviedla, že na základe informácii, ktoré má k dispozícii, sa môžu ďalší výrobcovia z krajín s trhovým hospodárstvom nachádzať v Turecku, na Taiwane, v Malajzii, Iráne, Argentíne a na Ukrajine.

                     (9)

                     Komisia o začatí revízneho prešetrovania informovala výrobcov v Rusku a vyzvala ich k účasti. Komisia o začatí revízneho prešetrovania informovala aj orgány v Argentíne, Bosne a Hercegovine, bývalej Juhoslovanskej republike Macedónsko, Iráne, Japonsku, Malajzii, Rusku, vo Švajčiarsku, na Taiwane, v USA, Turecku a na Ukrajine a požiadala o informácie o výrobe a predaji hliníkových radiátorov, ako aj kontaktné údaje akýchkoľvek príslušných výrobcov v uvedených krajinách.

                     (10)

                     Všetky zainteresované strany dostali možnosť vyjadriť svoje pripomienky k začatiu prešetrovania a požiadať o vypočutie pred Komisiou a/alebo úradníkom pre vypočutie v obchodných konaniach. Žiadna zo zainteresovaných strán nepožiadala o vypočutie.

               1.3.1.   Výber vzorky

                     (11)

                     Komisia v oznámení o začatí revízneho prešetrovania uviedla, že v súlade s článkom 17 základného nariadenia môže vybrať vzorku zainteresovaných strán.

               1.3.1.1.   Výber vzorky výrobcov z Únie

                     (12)

                     Komisia v oznámení o začatí revízneho prešetrovania uviedla, že predbežne vybrala vzorku výrobcov z Únie.

                     (13)

                     V súlade s článkom 17 ods. 1 základného nariadenia vybrala Komisia vzorku na základe najväčšieho reprezentatívneho objemu predaja, ktorý by sa mohol prešetriť v rámci dostupného času.

                     (14)

                     Predbežne vybraná vzorka pozostávala zo štyroch výrobcov z Únie predstavujúcich približne 80 % celkového predaja výrobného odvetvia Únie. Komisia vyzvala zainteresované strany, aby predložili svoje pripomienky k tejto predbežnej vzorke a žiadne jej neboli doručené.

               1.3.1.2.   Výber vzorky dovozcov

                     (15)

                     Komisia v oznámení o začatí revízneho prešetrovania vyzvala dovozcov a ich zastupujúce združenia, aby sa prihlásili a poskytli konkrétne informácie potrebné na to, aby rozhodla o potrebe výberu vzorky a v prípade kladného rozhodnutia pristúpila k výberu vzorky. Prihlásili sa dvaja dovozcovia. Vzhľadom na tento obmedzený počet spoločností sa výber vzorky nepovažoval za potrebný.

               1.3.1.3.   Výber vzorky vyvážajúcich výrobcov

                     (16)

                     S cieľom rozhodnúť o potrebe výberu vzorky a v prípade kladného rozhodnutia k nemu pristúpiť Komisia požiadala všetkých vyvážajúcich výrobcov v ČĽR, aby poskytli informácie uvedené v oznámení o začatí konania. Komisia okrem toho požiadala orgány ČĽR, aby identifikovali a/alebo kontaktovali prípadných ďalších vyvážajúcich výrobcov, ktorí by mohli mať záujem o účasť na prešetrovaní.

                     (17)

                     Informácie požadované v prílohe I k oznámeniu o začatí revízneho prešetrovania na účely výberu vzorky neposkytli žiadni vyvážajúci výrobcovia z ČĽR.

               1.3.2.   Používatelia

                     (18)

                     Komisia v oznámení o začatí revízneho prešetrovania vyzvala používateľov a ich zastupujúce združenia a organizácie zastupujúce spotrebiteľov, aby sa prihlásili a spolupracovali. Neprihlásili sa žiadni používatelia v Únii ani ich združenia.

               1.3.3.   Dotazníky a overovanie na mieste

                     (19)

                     Komisia poslala dotazníky všetkým stranám uvedeným ďalej a všetkým ostatným spoločnostiam, ktoré sa prihlásili v lehote stanovenej v oznámení o začatí prešetrovania.

                     (20)

                     Patria sem všetci štyria výrobcovia z Únie zaradení do vzorky, žiadateľ, obaja spolupracujúci dovozcovia a výrobcovia v Argentíne, Iráne, Japonsku, Malajzii, Rusku, vo Švajčiarsku, na Taiwane, v bývalej Juhoslovanskej republike Macedónsko, Turecku a na Ukrajine.

                     (21)

                     Vyplnené dotazníky doručili všetci štyria výrobcovia z Únie zaradení do vzorky, jeden dovozca, žiadateľ a jeden výrobca na Ukrajine.

                     (22)

                     Komisia získala a overila všetky informácie, ktoré považovala za nevyhnutné na to, aby určila pravdepodobnosť pokračovania alebo opätovného výskytu dumpingu a ujmy, ako aj na to aby určila, či by zachovanie antidumpingových opatrení nebolo v rozpore so záujmom Únie.

                     (23)

                     Overovania na mieste sa uskutočnili v priestoroch týchto spoločností:

                                 a)

                                 Výrobcovia z Únie:

                                             —

                                             Fondital, Brescia, Taliansko

                                             —

                                             Global Radiatori, Brescia, Taliansko

                                             —

                                             Radiatori 2000, Bergamo, Taliansko

                                             —

                                             Armatura, Kraków, Poľsko

                                 b)

                                 Dovozcovia z Únie:

                                             —

                                             Hydroland, Kraków, Poľsko

                                 c)

                                 Výrobca v analogickej krajine

                                             —

                                             San Teh Raj, Odessa, Ukrajina.

               1.4.   Obdobie revízneho prešetrovania a posudzované obdobie

                     (24)

                     Prešetrovanie pravdepodobnosti pokračovania alebo opätovného výskytu dumpingu a ujmy sa vzťahovalo na obdobie od 1. októbra 2016 do 30. septembra 2017 (ďalej len „obdobie revízneho prešetrovania“ alebo „ORP“).

                     (25)

                     Preskúmanie trendov relevantných z hľadiska posúdenia pravdepodobnosti pokračovania alebo opätovného výskytu ujmy sa vzťahovalo na obdobie od 1. januára 2014 do konca obdobia revízneho prešetrovania (ďalej len „posudzované obdobie“).

               2.   DOTKNUTÝ VÝROBOK A PODOBNÝ VÝROBOK
         2.1.   Dotknutý výrobok

                     (26)

                     Dotknutým výrobkom v revíznom prešetrovaní pred uplynutím platnosti je ten istý výrobok, ako bol vymedzený v pôvodnom prešetrovaní, ktorým sú hliníkové radiátory, ich prvky alebo články, tiež v zmontovanom stave, z ktorých sú takéto radiátory zložené, okrem elektrických radiátorov a ich prvkov a článkov, v súčasnosti patriace pod číselné znaky KN ex 7615 10 10, ex 7615 10 80, ex 7616 99 10 a ex 7616 99 90 (kódy TARIC 7615101010, 7615108010, 7616991091, 7616999001 a 7616999091) a s pôvodom v ČĽR (ďalej len „dotknutý výrobok“).

               2.2.   Podobný výrobok

                     (27)

                     Pri prešetrovaní sa zistilo, že rovnaké základné fyzikálne a technické vlastnosti, ako aj rovnaké základné použitia majú tieto výrobky:

                                 —

                                 dotknutý výrobok,

                                 —

                                 výrobok vyrábaný a predávaný na domácom trhu Ukrajiny, ktorá slúžila ako analogická krajina,

                                 —

                                 výrobok vyrábaný a predávaný v Únii výrobným odvetvím Únie.

                     (28)

                     Komisia dospela k záveru, že tieto výrobky sú podobnými výrobkami v zmysle článku 1 ods. 4 základného nariadenia.

               3.   PRAVDEPODOBNOSŤ POKRAČOVANIA ALEBO OPÄTOVNÉHO VÝSKYTU DUMPINGU
         3.1.   Pravdepodobnosť pokračovania alebo opätovného výskytu dumpingu

                     (29)

                     V súlade s článkom 11 ods. 2 základného nariadenia Komisia skúmala, či v súčasnosti dochádza k dumpingu a či je pravdepodobné, že by pri prípadnom uplynutí platnosti platných opatrení na dovoz z ČĽR došlo k pokračovaniu alebo opätovnému výskytu dumpingu.

               3.1.1.   Analogická krajina

                     (30)

                     V súlade s článkom 2 ods. 7 základného nariadenia sa normálna hodnota určí na základe ceny alebo vytvorenej hodnoty v tretej krajine s trhovým hospodárstvom. Na tento účel bolo potrebné vybrať tretiu krajinu s trhovým hospodárstvom (ďalej len „analogická krajina“).

                     (31)

                     V oznámení o začatí revízneho prešetrovania Komisia informovala zainteresované strany, že ako vhodnú analogickú krajinu plánuje použiť Rusko, a vyzvala zainteresované strany, aby predložili svoje pripomienky. Neboli doručené žiadne pripomienky.

                     (32)

                     Komisia požiadala 60 výrobcov podobného výrobku v Argentíne, Iraku, Japonsku, Malajzii, Rusku, vo Švajčiarsku, na Taiwane, v bývalej Juhoslovanskej republike Macedónsko, Turecku a na Ukrajine, aby jej poskytli informácie.

                     (33)

                     Komisia dostala len jednu odpoveď, konkrétne od jedného výrobcu na Ukrajine (San Teh Raj).

                     (34)

                     Keďže neboli doručené žiadne ďalšie odpovede a ukrajinský trh sa na základe svojej veľkosti považuje za vhodný reprezentatívny trh na tento účel, bolo rozhodnuté, že Ukrajina je vhodná analogická krajina podľa článku 2 ods. 7 základného nariadenia.

               3.1.2.   Normálna hodnota

                     (35)

                     Informácie, ktoré poskytol spolupracujúci výrobca v analogickej krajine, sa v súlade s článkom 2 ods. 7 základného nariadenia použili ako základ na určenie normálnej hodnoty pre ČĽR.

                     (36)

                     Komisia najskôr preskúmala, či je celkový objem predaja výrobcu z analogickej krajiny na domácom trhu reprezentatívny. Predaj na domácom trhu je reprezentatívny, ak celkový objem predaja podobného výrobku nezávislým zákazníkom na domácom trhu predstavoval aspoň 5 % celkového objemu predaja dotknutého výrobku na vývoz do Únie počas obdobia revízneho prešetrovania. Na základe toho bol celkový predaj výrobcu z analogickej krajiny reprezentatívny.

                     (37)

                     Podľa informácií od žiadateľa neexistuje jasný základ, podľa ktorého by bolo možné druh výrobku určiť prostredníctvom piatich kódov TARIC, na ktoré sa prešetrovanie vzťahuje. Opis výrobku všetkých piatich kódov TARIC je totiž rovnaký, a to „Hliníkové radiátory, ich prvky alebo články, tiež v zmontovanom stave, z ktorých sú takéto radiátory zložené“. Žiadne ďalšie rozlíšenie sa na úrovni TARIC neuvádza. Rozdiely medzi danými piatimi kódmi TARIC sú spôsobené inými kritériami, ako je konečné použitie a spôsob výroby. Ak je napríklad radiátor určený na použitie v domácnosti, patrí do colnej položky 7615. Ak sa ten istý radiátor používa v obchodnej alebo priemyselnej budove, patrí do colnej položky 7616. Colné zatriedenie sa nevzťahuje na kritériá súvisiace s výkonom, ako je energetický výkon, rozmery či hmotnosť prvku.

                     (38)

                     Na základe toho Komisia rozhodla, že by sa mal stanoviť vážený priemer normálnej hodnoty.

                     (39)

                     Na tento účel Komisia vymedzila pomer ziskového predaja nezávislým spotrebiteľom na domácom trhu počas obdobia revízneho prešetrovania, aby mohla rozhodnúť, či na výpočet normálnej hodnoty použije skutočný predaj na domácom trhu.

                     (40)

                     Normálna hodnota je založená na skutočnej cene na domácom trhu bez ohľadu na to, či je tento predaj ziskový, alebo nie, ak:

                                 a)

                                 objem predaja za čistú predajnú cenu rovnakú alebo vyššiu, než sú vypočítané výrobné náklady, predstavoval viac ako 80 % celkového objemu predaja a

                                 b)

                                 vážený priemer predajných cien je rovnaký alebo vyšší ako jednotkové výrobné náklady.

                     (41)

                     Z analýzy predaja na domácom trhu vyplynulo, že viac než 80 % všetkého predaja na domácom trhu bolo ziskových a že vážený priemer predajných cien bol vyšší ako výrobné náklady. Normálna hodnota sa teda vypočítala ako vážený priemer cien všetkého predaja na domácom trhu počas obdobia revízneho prešetrovania.

               3.1.3.   Vývozná cena

                     (42)

                     Komisii nebol doručený žiaden vyplnený dotazník od vyvážajúcich výrobcov v ČĽR. Komisia v dôsledku tejto nespolupráce informovala podľa článku 18 ods. 1 základného nariadenia vyvážajúcich výrobcov v ČĽR a orgány ČĽR, že pri nedostatočnej spolupráci vyvážajúcich výrobcov môže založiť svoje zistenia na dostupných skutočnostiach. Komisia zároveň zdôraznila, že zistenie založené na dostupných skutočnostiach môže byť pre dotknuté strany menej výhodné. Nedostala však žiadnu odpoveď. Komisia preto stanovila vývoznú cenu na základe dovozných štatistík Eurostatu („Comext“).

                     (43)

                     Ako sa uvádza v odôvodnení (37), neexistuje jasný základ, podľa ktorého možno určiť, ktoré výrobky sú zatriedené do piatich kódov TARIC, na ktoré sa prešetrovanie vzťahuje. Pre všetky hliníkové radiátory dovážané z ČĽR sa preto stanovil jeden vážený priemer vývoznej ceny.

               3.1.4.   Porovnanie

                     (44)

                     Komisia porovnávala normálnu hodnotu a vývoznú cenu na základe ceny zo závodu.

                     (45)

                     V prípadoch, keď to bolo odôvodnené potrebou zaistiť spravodlivé porovnanie, Komisia upravila normálnu hodnotu a vývoznú cenu s prihliadnutím na rozdiely, ktoré ovplyvňujú ceny a ich porovnateľnosť v súlade s článkom 2 ods. 10 základného nariadenia. Normálna hodnota sa upravila smerom nahor v rozmedzí od 4 do 6 % o nevratnú DPH a vývozná cena sa upravila smerom nadol v rozmedzí od 4 do 6 % o náklady na poistenie a prepravu.

               3.1.5.   Dumpingové rozpätie

                     (46)

                     Komisia v súlade s článkom 2 ods. 11 a 12 základného nariadenia porovnala vážený priemer normálnej hodnoty podobného výrobku s váženým priemerom cien všetkého vývozu do Únie.

                     (47)

                     Na základe toho Komisia zistila existenciu dumpingového rozpätia vyjadreného ako percento ceny CIF na hranici Únie, clo nezaplatené, a to na úrovni väčšej ako 15 %.

               3.2.   Vývoj dovozu v prípade zrušenia opatrení

                     (48)

                     V nadväznosti na zistenie dumpingu počas obdobia revízneho prešetrovania Komisia analyzovala, či existuje pravdepodobnosť pokračovania dumpingu v prípade zrušenia opatrení. Analyzovali sa tieto prvky: voľná kapacita v ČĽR a atraktívnosť trhu Únie.

                     (49)

                     V dôsledku nespolupráce vyvážajúcich výrobcov z ČĽR bolo preskúmanie pravdepodobnosti pokračovania dumpingu s cieľom posúdiť vývoj dovozu v prípade zrušenia opatrení založené na informáciách, ktoré má Komisia k dispozícii, čiže informáciách poskytnutých v žiadosti o revízne prešetrovanie a informáciách z ďalších nezávislých dostupných zdrojov, ako sú oficiálne štatistiky o dovoze, a informáciách získaných od zainteresovaných strán počas prešetrovania. Informácie poskytnuté v žiadosti zahŕňali prieskum od Chinese business consultancy a správu (5) s názvom Nadmerná kapacita v Číne („Overcapacity in China“), ktorú uverejnila Obchodná komora Európskej únie v Číne. Zainteresované strany nemali námietky proti týmto informáciám, ktoré v tejto súvislosti žiadateľ poskytol. Komisia nenašla žiadne dôkazy, ktoré by tieto informácie vyvracali.

               3.2.1.   Voľná kapacita v ČĽR

                     (50)

                     Prieskum zahŕňa analýzu voľnej kapacity pre hliníkové radiátory v Číne z hľadiska dvoch scenárov. V závislosti od zvoleného scenára voľná kapacita dosahuje 27,5 milióna prvkov alebo 112,5 milióna prvkov. Bez ohľadu na to, ktorý sa scenár sa vyberie, je voľná kapacita v prípade hliníkových radiátorov značná a predstavuje buď okolo 94 % alebo 386 % celkovej spotreby v Únii (pozri odôvodnenie (62)).

                     (51)

                     Obchodná komora Európskej únie v Číne v správe, ktorú uverejnila, analyzovala voľnú kapacitu čínskeho hliníkového priemyslu vo všeobecnosti. Podľa tejto správy sa voľná kapacita od roku 2008 do roku 2015 zdvojnásobila z takmer 5 miliónov ton na takmer 10 miliónov ton. Je preto zrejmé, že čínski výrobcovia hliníkových radiátorov by si dokázali nájsť zdroje dodatočných množstiev hliníka na zvýšenie svojej produkcie.

                     (52)

                     Ani prieskumom ani prešetrovaním sa nezistili žiadne prvky, ktoré by mohli naznačiť akýkoľvek výrazný nárast domáceho dopytu trhu v Číne v blízkej budúcnosti. To isté platí o čínskom vývoze do iných tretích krajín, keďže nie sú dostupné žiadne informácie, ktoré by naznačovali akýkoľvek výrazný nárast dopytu po hliníkových radiátoroch vo svete.

                     (53)

                     Vzhľadom na absenciu akýchkoľvek ďalších informácií sa preto predpokladá, že ani domáci dopyt, ani celosvetový dopyt nebude schopný pohltiť značnú voľnú kapacitu, ktorá je k dispozícii v ČĽR.

               3.2.2.   Atraktívnosť trhu Únie

                     (54)

                     Na stanovenie možného vývoja dovozu v prípade zrušenia opatrení Komisia preskúmala atraktívnosť trhu Únie z hľadiska cien.

                     (55)

                     Komisia analyzovala údaje o vývoze z ČĽR do tretích krajín na osemmiestnej úrovni počas obdobia revízneho prešetrovania. Takéto vývozné ceny sa však nepovažovali za presne reprezentujúce ceny hliníkových radiátorov, keďže zatriedenie na tejto úrovni zahŕňalo okrem dotknutého výrobku širokú škálu výrobkov, ktoré zďaleka prevyšujú (aspoň stokrát) objem dovozu hliníkových radiátorov. Štatistiky o čínskom vývoze teda neposkytli presvedčivé dôkazy o cenách čínskeho vývozu na iných trhoch.

                     (56)

                     Vzhľadom na chýbajúce presvedčivé údaje o cenách pre tretie krajiny z dôvodu nespolupráce čínskych vyvážajúcich výrobcov Komisia v súlade s článkom 18 ods. 1 základného nariadenia založila svoje zistenia na informáciách v žiadosti o revízne prešetrovanie.

                     (57)

                     So zreteľom na značnú voľnú kapacitu čínskych vyvážajúcich výrobcov a nasýtenie určitých existujúcich trhov by čínski vyvážajúci výrobcovia v prípade zrušenia antidumpingových opatrení veľmi pravdepodobne nasmerovali svoju značnú voľnú kapacitu na trh Únie. Okrem toho sa v správe „Nadmerná kapacita v Číne“ ďalej zdôraznilo, že politika čínskej vlády podporuje vývoz prostredníctvom finančnej podpory a daňových výhod, ktoré zvyšujú atraktívnosť vývozných trhov, ako je trh Únie.

                     (58)

                     Komisia môže na základe značných objemov a podielov vývozu na trhu z ČĽR počas pôvodného obdobia prešetrovania a pokračujúceho vývozu nižších ale stále značných objemov hliníkových radiátorov z ČĽR na trh Únie dospieť k záveru, že trh Únie je pre výrobcov hliníkových radiátorov v ČĽR atraktívny. Takisto čínske vývozné ceny sú aj naďalej dumpingové (pozri odôvodnenie (47)) a výrazne podhodnocujú ceny výrobného odvetvia Únie (pozri odôvodnenie (76)). Vzhľadom na obrovské voľné kapacity v ČĽR a nízku úroveň čínskych cien je vysoko pravdepodobné, že sa vývoz v prípade zrušenia antidumpingových opatrení výrazne zvýši.

               3.2.3.   Záver o pravdepodobnosti pokračovania dumpingu

                     (59)

                     Na základe uvedeného, a najmä vzhľadom na dumpingové rozpätie stanovené počas ORP, značnú voľnú kapacitu, ktorá je dostupná v ČĽR, ako aj atraktívnosť trhu Únie, Komisia očakáva, že zrušenie opatrení by pravdepodobne malo za následok pokračovanie dumpingu a vstup veľkých množstiev dumpingového vývozu na trh Únie. Usudzuje sa preto, že ak by uplynula platnosť súčasných antidumpingových opatrení, existuje pravdepodobnosť pokračovania dumpingu.

               4.   PRAVDEPODOBNOSŤ OPÄTOVNÉHO VÝSKYTU UJMY
         4.1.   Vymedzenie výrobného odvetvia Únie a výroby v Únii

                     (60)

                     V priebehu obdobia revízneho prešetrovania vyrábalo v Únii podobný výrobok 6 výrobcov. Títo výrobcovia predstavujú „výrobné odvetvie Únie“ v zmysle článku 4 ods. 1 základného nariadenia.

               4.2.   Predbežné poznámky

                     (61)

                     Ujma sa posudzovala na základe trendov týkajúcich sa výroby, výrobnej kapacity, využitia kapacity, predaja, podielu na trhu, zamestnanosti, produktivity a rastu, získaných na úrovni celého výrobného odvetvia Únie a trendov týkajúcich sa cien, ziskovosti, peňažného toku, schopnosti získavať kapitál a investície, zásob, návratnosti investícií a miezd, získaných na úrovni výrobcov z Únie zaradených do vzorky.

               4.3.   Spotreba v Únii

                     (62)

                     Komisia stanovila spotrebu v Únii sčítaním:

                                 a)

                                 overeného predaja štyroch výrobcov z Únie zaradených do vzorky v Únii,

                                 b)

                                 predaja spolupracujúcich výrobcov z Únie, ktorí neboli zaradení do vzorky, v Únii, získaného zo žiadosti o revízne prešetrovanie a údajov poskytnutých združením AIRAL a

                                 c)

                                 dovozu podľa údajov Eurostatu.

                     (63)

                     Spotreba hliníkových radiátorov v Únii sa vyvíjala takto:

                        Tabuľka 1

                        Spotreba v Únii

                                 2014

                                 2015

                                 2016

                                 ORP

                                 Celková spotreba v Únii (v prvkoch)

                                 24 042 569

                                 25 768 567

                                 27 283 660

                                 27 960 430

                                    Index (2014 = 100)

                                    100

                                    107

                                    113

                                    116

                                    Zdroj: Eurostat, AIRAL a vyplnené dotazníky

                     (64)

                     Spotreba v Únii sa počas posudzovaného obdobia postupne zvýšila o 16 %. Z analýzy podľa jednotlivých rokov vyplýva, že k tomuto postupnému zvyšovaniu dochádzalo počas celého obdobia, pričom od roku 2014 do roku 2015 bolo rýchlejšie a medzi rokom 2016 a koncom ORP sa ustálilo.

               4.4.   Dovoz z ČĽR

         4.4.1.   Objem a podiel dovozu z ČĽR na trhu

                     (65)

                     Komisia určila objem dovozu hliníkových radiátorov z ČĽR do Únie na základe údajov Eurostatu a podiel dovozu na trhu porovnaním tohto objemu dovozu so spotrebou v Únii, ako je uvedené v tabuľke 1.

                     (66)

                     Dovoz hliníkových radiátorov z ČĽR do Únie sa vyvíjal takto:

                        Tabuľka 2

                        Dovezené množstvá a podiel na trhu

                                 2014

                                 2015

                                 2016

                                 2017

                                 Objem dovozu z ČĽR (prvky)

                                 1 652 979

                                 456 581

                                 983 268

                                 746 354

                                    Index (2014 = 100)

                                    100

                                    28

                                    59

                                    45

                                 Podiel dovozu z ČĽR na trhu (%)

                                 7

                                 2

                                 4

                                 3

                                    Zdroj: Eurostat.

                     (67)

                     Dovoz z ČĽR bol najvyšší v roku 2014, prudko klesol v roku 2015, v roku 2016 sa obnovil a v ORP opäť ustúpil. Vzhľadom na zvýšenie spotreby v Únii v tom istom čase podiel dovozu z ČĽR na trhu klesol zo 7 % maxima na najnižšiu úroveň 3 % na konci ORP.

                     (68)

                     Pre analýzu ujmy je však dôležité poznamenať, že dovoz z ČĽR do Únie pokračoval, clo zaplatené, počas celého posudzovaného obdobia.

               4.4.2.   Ceny dovozu z ČĽR

                     (69)

                     Komisia použila ceny dovozu z ČĽR podľa údajov Eurostatu.

                     (70)

                     Priemerné ceny dovozu z ČĽR do Únie sa vyvíjali takto:

                        Tabuľka 3

                        Ceny dovozu z ČĽR

                                 2014

                                 2015

                                 2016

                                 ORP

                                 Ceny dovozu z ČĽR
                                 (v EUR za prvok)

                                 2,47

                                 3,29

                                 3,28

                                 3,37

                                    Index (2014 = 100)

                                    100

                                    133

                                    133

                                    136

                                    Zdroj: Eurostat.

                     (71)

                     Ceny dovozu z ČĽR sa počas posudzovaného obdobia zvýšili o 36 %, pričom k najväčšiemu zvýšeniu došlo medzi rokmi 2014 a 2015.

                     (72)

                     Napriek zvýšeniu jednotkovej ceny dovozu z ČĽR počas posudzovaného obdobia bola priemerná jednotková dovozná cena z ČĽR výrazne nižšia než priemerná jednotková predajná cena a priemerné jednotkové výrobné náklady výrobného odvetvia Únie, ako sa uvádza v tabuľke 7. Malo to za následok silný tlak na predajné ceny v Únii.

               4.4.3.   Cenové podhodnotenie

                     (73)

                     Komisia určila cenové podhodnotenie počas obdobia revízneho prešetrovania tak, že porovnala:

                                 a)

                                 vážený priemer predajných cien výrobcov z Únie zaradených do vzorky účtovaných neprepojeným zákazníkom na trhu Únie, upravených na úroveň cien zo závodu a

                                 b)

                                 údaje z Eurostatu týkajúce sa dovozu hliníkových radiátorov z ČĽR na úrovni cien CIF, upravených na cenu franko prístav určenia vrátane sumy antidumpingového cla.

                     (74)

                     Výsledok porovnania bol vyjadrený ako percento priemernej ceny výrobcov z Únie zaradených do vzorky počas obdobia revízneho prešetrovania.

                     (75)

                     Z porovnania, pokiaľ ide o dovoz z ČĽR, vyplynulo priemerné rozpätie podhodnotenia vo výške 19,3 % na trhu Únie počas obdobia revízneho prešetrovania.

               4.5.   Hospodárska situácia výrobného odvetvia Únie

         4.5.1.   Všeobecné poznámky

                     (76)

                     V súlade s článkom 3 ods. 4 základného nariadenia Komisia preskúmala účinok dumpingových dovozov na výrobné odvetvie Únie posúdením všetkých ekonomických ukazovateľov, ktoré mali vplyv na stav výrobného odvetvia Únie počas posudzovaného obdobia.

                     (77)

                     Ako sa uvádza v odôvodnení (12), na stanovenie možnej ujmy, ktorú utrpelo výrobné odvetvie Únie, sa použil výber vzorky.

                     (78)

                     Komisia na účely stanovenia ujmy rozlišovala medzi makroekonomickými a mikroekonomickými ukazovateľmi ujmy.

                     (79)

                     Komisia vyhodnotila makroekonomické ukazovatele na základe údajov v žiadosti o revízne prešetrovanie, ktorú predložilo združenie AIRAL, a na základe overených vyplnených dotazníkov od výrobcov z Únie zaradených do vzorky. Údaje sa týkali všetkých výrobcov z Únie.

                     (80)

                     Komisia vyhodnotila mikroekonomické ukazovatele na základe overených údajov vo vyplnených dotazníkoch od výrobcov z Únie zaradených do vzorky.

                     (81)

                     O oboch súboroch údajov sa konštatovalo, že sú reprezentatívne, pokiaľ ide o hospodársku situáciu výrobného odvetvia Únie.

                     (82)

                     Makroekonomickými ukazovateľmi sú: výroba, výrobná kapacita, využitie kapacít, objem predaja, podiel na trhu, rast, zamestnanosť a produktivita.

                     (83)

                     Mikroekonomickými ukazovateľmi sú: priemerné jednotkové ceny, jednotkové náklady, náklady práce, zásoby, ziskovosť, peňažný tok, investície, návratnosť investícií a schopnosť získavať kapitál.

               4.5.2.   Makroekonomické ukazovatele

         4.5.2.1.   Výroba, výrobná kapacita a využitie kapacity

                     (84)

                     Celková výroba, výrobná kapacita a využitie kapacity výrobného odvetvia Únie sa počas posudzovaného obdobia vyvíjali takto:

                        Tabuľka 4

                        Výroba, výrobná kapacita a využitie kapacity výrobcov z Únie

                                 2014

                                 2015

                                 2016

                                 ORP

                                 Objem výroby (prvky)

                                 46 693 417

                                 42 280 155

                                 41 857 954

                                 41 449 917

                                    Index (2014 = 100)

                                    100

                                    91

                                    90

                                    89

                                 Výrobná kapacita (prvky)

                                 93 110 159

                                 93 279 192

                                 84 940 419

                                 82 263 333

                                    Index (2014 = 100)

                                    100

                                    100

                                    91

                                    88

                                 Využitie kapacity (v %)

                                 50

                                 45

                                 49

                                 50

                                    Index (2014 = 100)

                                    100

                                    90

                                    98

                                    100

                                    Zdroj: Eurostat, AIRAL a vyplnené dotazníky

                     (85)

                     Objem výroby výrobného odvetvia Únie sa v posudzovanom období znížil o 11 %. Z analýzy podľa jednotlivých rokov vyplýva, že objem sa v roku 2015 najskôr znížil o 9 % a následne zostal od roku 2015 do konca ORP prakticky stály.

                     (86)

                     Výrobná kapacita výrobného odvetvia Únie sa za posudzované obdobie znížila o 12 %, čo naznačuje, že odvetvie Únie dokázalo v záujme vysporiadania sa s obmedzením výroby počas tohto obdobia znížiť kapacitu.

                     (87)

                     Využitie kapacity bolo počas celého posudzovaného obdobia nízke, ale po prepadnutí v roku 2015 sa dokázalo do konca ORP vrátiť na úrovne z roku 2014.

               4.5.2.2.   Objem predaja a podiel na trhu

                     (88)

                     Objem predaja výrobného odvetvia Únie v Únii a podiel na trhu sa počas posudzovaného obdobia vyvíjali takto:

                        Tabuľka 5

                        Objem predaja a podiel výrobcov z Únie na trhu

                                 2014

                                 2015

                                 2016

                                 ORP

                                 Objem predaja v Únii (prvky)

                                 21 445 218

                                 25 083 295

                                 25 938 789

                                 26 681 081

                                    Index (2014 = 100)

                                    100

                                    117

                                    121

                                    124

                                 Podiel na trhu (v %)

                                 89

                                 97

                                 95

                                 95

                                    Index (2014 = 100)

                                    100

                                    109

                                    107

                                    107

                                    Zdroj: Eurostat, AIRAL a vyplnené dotazníky

                     (89)

                     Objem predaja výrobného odvetvia Únie na trhu Únie sa počas posudzovaného obdobia zvýšil o približne 24 %, čo bolo teda viac, ako sa zvýšila spotreba na trhu Únie za to isté obdobie.

                     (90)

                     Podiel výrobného odvetvia Únie na trhu sa za posudzované obdobie zvýšilo z 89 % na 95 % v nadväznosti na zvýšenie spotreby v Únii a zníženie dovozu po roku 2014.

               4.5.2.3.   Rast

                     (91)

                     Spotreba v Únii sa za posudzované obdobie zvýšila o 16 %, zatiaľ čo objem predaja výrobného odvetvia Únie sa zvýšil o 24 %, čím sa zvýšil podiel výrobného odvetvia Únie na trhu, pričom na trhu stále zostal priestor pre dovoz z ČĽR a iných krajín.

               4.5.2.4.   Zamestnanosť a produktivita

                     (92)

                     Zamestnanosť a produktivita výrobného odvetvia Únie sa v priebehu posudzovaného obdobia vyvíjali takto:

                        Tabuľka 6

                        Zamestnanosť a produktivita výrobcov z Únie

                                 2014

                                 2015

                                 2016

                                 ORP

                                 Počet zamestnancov

                                 1 387

                                 1 306

                                 1 313

                                 1 323

                                    Index (2014 = 100)

                                    100

                                    94

                                    95

                                    95

                                 Produktivita (v prvkoch/na zamestnanca)

                                 34 676

                                 32 365

                                 31 869

                                 31 379

                                    Index (2014 = 100)

                                    100

                                    93

                                    92

                                    90

                                    Zdroj: Eurostat, AIRAL a vyplnené dotazníky

                     (93)

                     Z dôvodu obmedzenej výroby sa počas posudzovaného obdobia znížila aj zamestnanosť vo výrobnom odvetví Únie o 5 %.

                     (94)

                     Avšak z dôvodu poklesu výroby počas toho istého obdobia sa produktivita výrobného odvetvia Únie počas uvedeného obdobia znížila, rovnako ako pokles výroby.

               4.5.3.   Mikroekonomické ukazovatele

         4.5.3.1.   Ceny a faktory ovplyvňujúce ceny

                     (95)

                     Priemerné predajné ceny výrobcov z Únie zaradených do vzorky neprepojeným zákazníkom v Únii sa počas posudzovaného obdobia vyvíjali takto:

                        Tabuľka 7

                        Priemerné predajné ceny v Únii a jednotkové náklady

                                 2014

                                 2015

                                 2016

                                 ORP

                                 Priemerná jednotková predajná cena v Únii (EUR/prvok)

                                 5,7

                                 5,7

                                 5,7

                                 5,7

                                    Index (2014 = 100)

                                    100

                                    100

                                    100

                                    100

                                 Jednotkové výrobné náklady (EUR/prvok)

                                 5,2

                                 5,5

                                 5,4

                                 5,2

                                    Index (2014 = 100)

                                    100

                                    106

                                    103

                                    101

                                    Zdroj: vyplnené dotazníky

                     (96)

                     Priemerná jednotková predajná cena výrobného odvetvia Únie neprepojeným zákazníkom v Únii zostala počas posudzovaného obdobia stála, a to vo výške 5,7 EUR za prvok.

                     (97)

                     Priemerné výrobné náklady výrobného odvetvia Únie sa počas posudzovaného obdobia mierne zvýšili o 1 %, pričom v roku 2015 sa zvýšili o 6 % a následne medzi rokom 2015 a koncom ORP sa znížili o 5 %.

               4.5.3.2.   Náklady práce

                     (98)

                     Priemerné náklady práce výrobcov z Únie zaradených do vzorky sa v posudzovanom období vyvíjali takto:

                        Tabuľka 8

                        Priemerné náklady práce na zamestnanca

                                 2014

                                 2015

                                 2016

                                 ORP

                                 Priemerné náklady práce na zamestnanca (EUR/zamestnanec)

                                 32 242

                                 32 604

                                 32 880

                                 32 086

                                    Index (2014 = 100)

                                    100

                                    101

                                    102

                                    100

                                    Zdroj: vyplnené dotazníky

                     (99)

                     Priemerné náklady práce na zamestnanca vo výrobnom odvetví Únie počas posudzovaného obdobia mierne vzrástli.

               4.5.3.3.   Zásoby

                     (100)

                     Úroveň zásob výrobcov z Únie zaradených do vzorky sa v posudzovanom období vyvíjala takto:

                        Tabuľka 9

                        Zásoby

                                 2014

                                 2015

                                 2016

                                 ORP

                                 Konečné zásoby (prvky)

                                 4 379 462

                                 3 735 054

                                 4 234 495

                                 3 613 428

                                    Index (2014 = 100)

                                    100

                                    85

                                    97

                                    83

                                 Konečné zásoby ako percentuálny podiel výroby (%)

                                 12,6

                                 12,2

                                 14,2

                                 12,1

                                    Index (2014 = 100)

                                    100

                                    98

                                    113

                                    96

                                    Zdroj: vyplnené dotazníky

                     (101)

                     Konečný stav zásob výrobného odvetvia Únie sa počas posudzovaného obdobia znížil o 17 %. V posudzovanom období predstavovala úroveň zásob 12 až 14 % jeho výroby.

               4.5.3.4.   Ziskovosť, peňažný tok, investície, návratnosť investícií a schopnosť získať kapitál

                     (102)

                     Komisia stanovila ziskovosť výrobného odvetvia Únie tak, že čistý zisk z predaja podobného výrobku neprepojeným zákazníkom v Únii pred zdanením vyjadrila ako percentuálny podiel obratu z tohto predaja.

                     (103)

                     Ziskovosť, peňažný tok, investície a návratnosť investícií výrobcov z Únie zaradených do vzorky sa v posudzovanom období vyvíjali takto:

                        Tabuľka 10

                        Ziskovosť, peňažný tok, investície a návratnosť investícií

                                 2014

                                 2015

                                 2016

                                 ORP

                                 Ziskovosť predaja v EÚ neprepojeným zákazníkom (% obratu z predaja)

                                 5,4

                                 3,1

                                 4,4

                                 6,8

                                    Index (2014 = 100)

                                    100

                                    58

                                    81

                                    125

                                 Peňažný tok (v mil. EUR)

                                 10

                                 14

                                 12

                                 24

                                    Index (2014 = 100)

                                    100

                                    140

                                    120

                                    240

                                 Investície (v mil. EUR)

                                 14

                                 16

                                 25

                                 8

                                    Index (2014 = 100)

                                    100

                                    114

                                    179

                                    57

                                 Návratnosť investícií (%)

                                 49

                                 5

                                 12

                                 32

                                    Index (2014 = 100)

                                    100

                                    11

                                    24

                                    65

                                    Zdroj: vyplnené dotazníky.

                     (104)

                     Ziskovosť výrobného odvetvia Únie medzi rokmi 2014 a 2016 klesla, ale následne sa v ORP zlepšila.

                     (105)

                     Čistý peňažný tok je schopnosť výrobného odvetvia Únie samofinancovať svoje činnosti. Čistý peňažný tok sa od roku 2014 do konca ORP zvýšil o 143 %.

                     (106)

                     Počas posudzovaného obdobia sa ročné investície výrobného odvetvia Únie do podobného výrobku znížili z dôvodu obmedzenia výroby o 43 %.

                     (107)

                     Návratnosť investícií je zisk čistej účtovnej hodnoty investícií v percentách. Návratnosť investícií výrobného odvetvia Únie sa počas posudzovaného obdobia znížila zo 49 % na 32 %, pričom trend z roka na rok nebol rovnaký.

               4.5.4.   Záver o situácii vo výrobnom odvetví Únie

                     (108)

                     Prešetrovaním sa ukázalo, že väčšina ukazovateľov ujmy sa vyvíjala pozitívne a hospodárska a finančná situácia výrobného odvetvia Únie sa počas posudzovaného obdobia zlepšila.

                     (109)

                     Výrobné odvetvie Únie dokázalo pri zavedených opatreniach zvýšiť svoj podiel na trhu a zlepšiť peňažný tok aj návratnosti investícií.

                     (110)

                     Ziskovosť výrobného odvetvia Únie sa počas posudzovaného obdobia zvýšila a dosiahla úroveň len o 0,6 % nižšiu ako cieľový zisk v pôvodnom prešetrovaní. Treba poznamenať, že cieľový zisk bol stanovený v roku, keď čínsky podiel na trhu predstavoval 13 %, a teraz predstavuje 3 %.

                     (111)

                     Výrobné odvetvie Únie však obmedzilo výrobu, zamestnanosť a investície a naďalej fungovalo so zníženým využitím kapacity.

                     (112)

                     Napriek tejto tendencii Komisia po celkovom posúdení faktorov ujmy dospela k záveru, že výrobné odvetvie Únie z veľkej miery zlepšilo svoju finančnú situáciu a zväčša sa zotavilo zo značnej ujmy, ktorú Komisia potvrdila v pôvodom prešetrovaní.

               4.6.   Pravdepodobnosť opätovného výskytu ujmy

                     (113)

                     V súlade s článkom 11 ods. 2 základného nariadenia Komisia preskúmala, či by sa v prípade skončenia platnosti opatrení proti ČĽR znovu došlo k výskytu značnej ujmy. Z prešetrovania vyplynulo, že dovoz z ČĽR sa počas ORP uskutočňoval za dumpingové ceny (odôvodnenie (46)) a že existuje pravdepodobnosť pokračovania dumpingu, ak by platnosť opatrení uplynula (odôvodnenie (60)).

                     (114)

                     S cieľom určiť pravdepodobnosť opätovného výskytu ujmy v prípade zrušenia opatrení proti ČĽR Komisia analyzovala i) voľnú kapacitu v ČĽR, ii) atraktívnosť trhu Únie a iii) vplyv čínskeho dovozu na situáciu výrobného odvetvia Únie.

               Voľná kapacita v ČĽR

                     (115)

                     Ako je vysvetlené v odôvodneniach (52) až (57), Únia stále predstavuje pre ČĽR atraktívny trh a existuje dostupná voľná kapacita, ktorá zďaleka presahuje celkovú spotrebu v Únii počas ORP. Okrem toho, ako je uvedené v odôvodnení (52), nezistili sa žiadne prvky, ktoré by mohli naznačovať akýkoľvek výrazný nárast domáceho dopytu v ČĽR alebo na trhu niektorej inej tretej krajiny v blízkej budúcnosti. Komisia preto dospela k záveru, že domáci dopyt na trhu v Číne alebo v inej tretej krajine by nedokázal absorbovať dostupnú voľnú kapacitu, ktorá by sa pravdepodobne využila na dodávky na trh Únie v prípade uplynutia platnosti opatrení.

               Atraktívnosť trhu Únie

                     (116)

                     Vzhľadom na výšku dovozu z ČĽR do Únie počas celého posudzovaného obdobia a napriek platným opatreniam sa trh Únie považuje za atraktívny pre čínsky dovoz. Podiel čínskeho dovozu na trhu predstavoval počas pôvodného obdobia prešetrovania (2010 – 2011) 24 %, čo naznačuje možnú úroveň dovozu z ČĽR v prípade uplynutia platnosti opatrení.

                     (117)

                     Dovoz z ČĽR bez antidumpingového cla by v ORP podhodnocoval predajné ceny Únie o 28,3 %. Naznačuje to pravdepodobnú cenovú úroveň dovozu z ČĽR v prípade zrušenia opatrení. Na základe toho je pravdepodobné, že by sa cenový tlak na trhu Únie v prípade zrušenia opatrení zvýšil, čo by znovu viedlo k značnej ujme výrobného odvetvia Únie.

                     (118)

                     Z toho vyplýva, že pri neexistencii opatrení čínski vyvážajúci výrobcovia pravdepodobne zvýšia svoju prítomnosť na trhu Únie z hľadiska objemu aj podielu na trhu, za dumpingové ceny, ktoré by výrazne podhodnotili predajné ceny výrobného odvetvia Únie.

               Vplyv na výrobné odvetvie Únie

                     (119)

                     Ak by sa opatrenia zrušili, výrobné odvetvie Únie by oproti dovozu z Číny za nízke ceny nedokázalo udržať svoj objem predaja a podiel na trhu. Je vysoko pravdepodobné, že v prípade uplynutia platnosti opatrení by čínsky podiel na trhu prudko narástol. Strata objemu predaja by viedla k ešte nižšej miere využitia kapacity a k rastu priemerných výrobných nákladov. To by malo za následok zhoršenie finančnej situácie výrobného odvetvia Únie, a najmä zníženie ziskovosti.

                     (120)

                     Uplynutie platnosti opatrení by pravdepodobne malo negatívny vplyv na výrobné odvetvie Únie, najmä na zamestnanosť. Výrobné odvetvie Únie obmedzilo počet pracovných miest súvisiacich s výrobkom už počas posudzovaného obdobia. Uplynutie platnosti opatrení by mohlo spôsobiť zatvorenie celých výrobných jednotiek.

                     (121)

                     Je preto možné dospieť k záveru, že uplynutie platnosti existujúcich opatrení by s vysokou pravdepodobnosťou viedlo k opätovnému výskytu ujmy v dôsledku čínskeho dovozu a že situácia výrobného odvetvia Únie, ktorá je už teraz oslabená, by sa zhoršila.

               Záver

                     (122)

                     Zrušenie opatrení by s najväčšou pravdepodobnosťou viedlo k značnému zvýšeniu čínskeho dumpingového dovozu za ceny podhodnocujúce ceny výrobného odvetvia Únie. Komisia preto dospela k záveru, že v prípade zrušenia opatrení existuje veľká pravdepodobnosť opätovného výskytu ujmy.

               5.   ZÁUJEM ÚNIE

                     (123)

                     V súlade s článkom 21 základného nariadenia Komisia preskúmala, či by zachovanie existujúcich antidumpingových opatrení proti ČĽR bolo v rozpore so záujmom Únie ako celku.

                     (124)

                     Komisia vychádza pri stanovení záujmu Únie z posúdenia všetkých rôznych záujmov vrátane záujmov výrobného odvetvia Únie, dovozcov a používateľov. Všetky zainteresované strany dostali podľa článku 21 ods. 2 základného nariadenia možnosť vyjadriť svoje stanoviská.

                     (125)

                     Na základe toho Komisia preskúmala, či napriek záverom o pravdepodobnosti pokračovania dumpingu a pokračovania ujmy existujú presvedčivé dôvody, ktoré by viedli k záveru, že zachovanie existujúcich opatrení nie je v záujme Únie.

               5.1.   Záujem výrobného odvetvia Únie

                     (126)

                     Platné opatrenia výrobnému odvetviu Únie umožnili začať sa zotavovať z minulého dumpingu, ale stále nemôžu zvýšiť využitie kapacity a dosiahnuť svoje cieľové ziskové rozpätia.

                     (127)

                     Komisia zároveň v odôvodnení dospela aj k záveru, že výrobné odvetvie Únie by pravdepodobne zaznamenalo zhoršenie svojej situácie v prípade uplynutia platnosti opatrení proti ČĽR.

                     (128)

                     Komisia preto dospela k záveru, že pokračovanie opatrení proti ČĽR by bolo pre výrobné odvetvie Únie prospešné.

               5.2.   Záujem dovozcov

                     (129)

                     Komisia zaslala dotazníky dvom spolupracujúcim dovozcom. Ako je uvedené vyššie, jeden dovozca odpovedal na dotazník a bol podrobený kontrole. Žiadni iní dovozcovia sa neprihlásili.

                     (130)

                     Po tom, ako boli uložené opatrenia, mohol spolupracujúci dovozca nájsť konkurenčný zdroj podobného výrobku na inom mieste. Hoci sú tieto radiátory trochu drahšie, vyrábajú sa bližšie k trhu Únie, a teda sú ľahšie k dispozícii. Znižujú sa tak náklady dovozcu na skladovanie a skracuje sa lehota, čo zasa oceňujú zákazníci dovozcu.

                     (131)

                     Komisia dospela k záveru, že nič nenaznačuje tomu, že by zachovanie opatrení malo na dovozcov negatívny vplyv, ktorý by prevažoval nad pozitívnym vplyvom opatrení na výrobné odvetvie Únie.

               5.3.   Záujem používateľov

                     (132)

                     Ako sa uvádza vyššie, po začatí revízneho prešetrovania sa neprihlásili ani inak nespolupracovali pri tomto prešetrovaní žiadni používatelia v Únii.

                     (133)

                     Hliníkové radiátory sú spotrebný tovar, ktorý sa vyrába extrúziou alebo tlakovým odlievaním. Používateľmi radiátorov sú distribútori a veľkoobchodné organizácie, ktoré následne predávajú radiátory na montáž.

                     (134)

                     Títo používatelia môžu preniesť celé alebo takmer celé zvýšenie cien vyplývajúce z cla na konečných používateľov, pričom v prípade konečných používateľov nie je vplyv takýchto opatrení významný.

                     (135)

                     Tieto zistenia boli potvrdené v súčasnom revíznom prešetrovaní, keďže prešetrovaním sa neodhalil žiaden náznak, ktorý by vyvrátil toto pôvodné zistenie na obdobie po zavedení platných opatrení.

                     (136)

                     Okrem toho, napriek tomu, že opatrenia sú v platnosti od roku 2012, používatelia v Únii naďalej získavali svoje dodávky okrem iného z ČĽR a iných miest. Na revíznom prešetrovaní nespolupracovali žiadni používatelia.

                     (137)

                     Na základe toho a v súlade so závermi pôvodného prešetrovania Komisia usúdila, že pokračovanie opatrení nebude mať významný negatívny vplyv na používateľov.

               5.4.   Záver o záujme Únie

                     (138)

                     Vzhľadom na uvedené skutočnosti Komisia usúdila, že neexistujú žiadne presvedčivé dôvody vedúce k záveru, že nie je v záujme Únie predĺžiť platnosť existujúcich antidumpingových opatrení na hliníkových radiátorov s pôvodom v ČĽR.

               6.   ANTIDUMPINGOVÉ OPATRENIA

                     (139)

                     Všetky zainteresované strany boli informované o základných skutočnostiach a úvahách, z ktorých vychádzal zámer zachovať platné antidumpingové opatrenia. Poskytla sa im aj lehota, v rámci ktorej mohli predložiť svoje pripomienky k tomuto zverejneniu a požiadať o vypočutie pred Komisiou a/alebo úradníkom pre vypočutie v obchodných konaniach. Neboli doručené žiadne pripomienky ani podania či žiadosti o vypočutie.

                     (140)

                     Z uvedených odôvodnení vyplýva, že antidumpingové opatrenia uplatniteľné na dovoz hliníkových radiátorov s pôvodom v ČĽR uložené konečným nariadením, v znení zmien pozmeňujúceho nariadenia, by sa mali zachovať.

                     (141)

                     Individuálne sadzby antidumpingového cla pre jednotlivé spoločnosti vymedzené v tomto nariadení sú uplatniteľné iba na dovoz dotknutého výrobku vyrábaného týmito spoločnosťami, a teda uvedenými konkrétnymi právnymi subjektmi. Pri dovoze dotknutého výrobku vyrábaného akoukoľvek inou spoločnosťou, ktorej názov a adresa nie sú konkrétne uvedené v normatívnej časti tohto nariadenia, vrátane subjektov prepojených s konkrétnymi uvedenými subjektmi, sa tieto sadzby nemôžu využívať a dovoz podlieha colnej sadzbe uplatniteľnej na „všetky ostatné spoločnosti“.

                     (142)

                     Každú žiadosť o uplatňovanie týchto individuálnych antidumpingových colných sadzieb (napríklad po zmene názvu subjektu alebo po zriadení nových výrobných alebo predajných subjektov) je potrebné bezodkladne adresovať Komisii (6) spolu so všetkými náležitými informáciami, najmä pokiaľ ide o všetky zmeny v činnosti spoločnosti, ktoré súvisia s výrobou, domácim predajom a predajom na vývoz, napríklad v súvislosti so zmenou názvu alebo zmenou výrobných a predajných subjektov. V prípade potreby sa potom nariadenie zodpovedajúcim spôsobom zmení prostredníctvom aktualizácie zoznamu spoločností, na ktoré sa vzťahujú individuálne colné sadzby.

                     (143)

                     Výbor zriadený podľa článku 15 ods. 1 nariadenia (EÚ) 2016/1036 nevydal stanovisko,

               PRIJALA TOTO NARIADENIE:

            Článok 1

               1.   Týmto sa ukladá konečné antidumpingové clo na dovoz hliníkových radiátorov a ich prvkov alebo článkov, tiež v zmontovanom stave, z ktorých sú takéto radiátory zložené, okrem elektrických radiátorov a ich prvkov a článkov, v súčasnosti patriacich pod číselné znaky KN ex 7615 10 10, ex 7615 10 80, ex 7616 99 10 a ex 7616 99 90 (kódy TARIC 7615101010, 7615108010, 7616991091, 7616999001 a 7616999091) a s pôvodom v Čínskej ľudovej republike.

               2.   Sadzba konečného antidumpingového cla uplatniteľná na čistú frankocenu na hranici Únie pred preclením pre výrobok opísaný v odseku 1 a vyrobený ďalej uvedenými spoločnosťami je takáto:

                           Názov spoločnosti

                           Clo (%)

                           Doplnkový kód TARIC

                           Zhejiang Flyhigh Metal Products Co., Ltd.

                           12,6

                           B272

                           Metal Group Co. Ltd.

                           56,2

                           B273

                           Sira (Tianjin) Aluminium Products Co. Ltd.

                           14,9

                           B279

                           Sira Group (Tianjin) Heating Radiators Co. Ltd.

                           14,9

                           B280

                           Spoločnosti uvedené v prílohe I

                           21,2

                           Všetky ostatné spoločnosti

                           61,4

                           B999

               3.   Uplatňovanie individuálnych colných sadzieb stanovených pre spoločnosti uvedené v odseku 2 je podmienené predložením platnej obchodnej faktúry, ktorá musí spĺňať požiadavky stanovené v prílohe II, colným orgánom členských štátov. V prípade nepredloženia takejto faktúry sa uplatňuje clo vzťahujúce sa na všetky ostatné spoločnosti.

               4.   Pokiaľ nie je stanovené inak, uplatňujú sa platné ustanovenia týkajúce sa cla.

            Článok 2
            Ak akýkoľvek nový vyvážajúci výrobca v Čínskej ľudovej republike predloží Komisii dostatočné dôkazy o tom, že:

                        a)

                        od 1. júla 2010 do 30. júna 2011 nevyvážal do Únie výrobok opísaný v odseku 1,

                        b)

                        nie je prepojený so žiadnym vývozcom ani výrobcom v Čínskej ľudovej republike, na ktorého sa vzťahujú antidumpingové opatrenia uložené týmto nariadením,

                        c)

                        v skutočnosti vyvážal do Únie dotknutý výrobok, alebo prijal neodvolateľný zmluvný záväzok vyviezť do Únie značné množstvo po uplynutí pôvodného obdobia prešetrovania,

                  Komisia môže zmeniť prílohu I pridaním nového vyvážajúceho výrobcu k spolupracujúcim spoločnostiam, ktoré nie sú zaradené do vzorky pôvodného prešetrovania, a preto sa na ne vzťahuje vážený priemer cla 21,2 %.

            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. januára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 176, 30.6.2016, s. 21.

            (2)  Ú. v. EÚ L 310, 9.11.2012, s. 1.

            (3)  Ú. v. EÚ C 48, 15.2.2017, s. 10.

            (4)  Ú. v. EÚ C 377, 9.11.2017, s. 11.

            (5)  Nadmerná kapacita v Číne – Brzda programu reformy strany (Overcapacity in China- An Impediment to the Party's Reform Agenda), Roland Berger, Obchodná komora Európskej únie v Číne, 2016.

            (6)  Európska komisia, Generálne riaditeľstvo pre obchod, Riaditeľstvo H, B-1049 Brusel, Belgicko.

            PRÍLOHA I

                        Názov spoločnosti

                        Doplnkový kód TARIC

                        Jinyun Shengda Industry Co., Ltd.

                        B274

                        Ningbo Ephraim Radiator Equipment Co., Ltd.

                        B275

                        Ningbo Everfamily Radiator Co., Ltd.

                        B276

                        Ningbo Ningshing Kinhil Industrial Co., Ltd.

                        B277

                        Ningbo Ninhshing Kinhil International Co., Ltd.

                        B278

                        Yongkang Jinbiao Machine Electric Co., Ltd.

                        B281

                        Yongkang Sanghe Radiator Co., Ltd.

                        B282

                        Zhejiang Aishuibao Piping Systems Co., Ltd.

                        B283

                        Zhejiang Botai Tools Co., Ltd.

                        B284

                        Zhejiang East Industry Co., Ltd.

                        B285

                        Zhejiang Guangying Machinery Co., Ltd.

                        B286

                        Zhejiang Kangfa Industry & Trading Co., Ltd.

                        B287

                        Zhejiang Liwang Industrial and Trading Co., Ltd.

                        B288

                        Zhejiang Ningshuai Industry Co., Ltd.

                        B289

                        Zhejiang Rongrong Industrial Co., Ltd.

                        B290

                        Zhejiang Yuanda Machinery & Electrical Manufacturing Co., Ltd.

                        B291

            PRÍLOHA II
            Platná obchodná faktúra podľa článku 1 ods. 3 musí obsahovať vyhlásenie podpísané pracovníkom subjektu, ktorý obchodnú faktúru vystavuje, v tomto formáte:

                        1.

                        meno a funkcia zástupcu subjektu, ktorý obchodnú faktúru vystavuje;

                        2.

                        toto vyhlásenie:

                                    „Ja, podpísaný(-á), potvrdzujem, že (množstvo) hliníkových radiátorov a prvkov alebo článkov, z ktorých sú také radiátory zložené, predaných na vývoz do Európskej únie, na ktoré je vystavená táto faktúra, vyrobila spoločnosť (názov a registrované sídlo spoločnosti) (doplnkový kód TARIC) v Čínskej ľudovej republike. Vyhlasujem, že informácie uvedené na tejto faktúre sú úplné a správne.

                                    Dátum a podpis“.


title: Vykonávacie nariadenie Komisie (EÚ) 2019/283 z 18. februára 2019, ktorým sa mení nariadenie Rady (ES) č. 314/2004 o určitých reštriktívnych opatreniach voči Zimbabwe

text:
                  19.2.2019

                  SK

                  Úradný vestník Európskej únie

                  L 47/36

         VYKONÁVACIE NARIADENIE KOMISIE (EÚ) 2019/283
         z 18. februára 2019,
         ktorým sa mení nariadenie Rady (ES) č. 314/2004 o určitých reštriktívnych opatreniach voči Zimbabwe
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 314/2004 z 19. februára 2004 o určitých reštriktívnych opatreniach voči Zimbabwe (1), a najmä na jeho článok 11 písm. b),
         keďže:

                     (1)

                     V rozhodnutí Rady 2011/101/SZBP (2) sa uvádzajú fyzické a právnické osoby, na ktoré sa majú vzťahovať obmedzenia podľa článku 5 uvedeného rozhodnutia.

                     (2)

                     Nariadenie (ES) č. 314/2004 umožňuje uplatnenie uvedeného rozhodnutia v rozsahu, v akom sa vyžaduje opatrenie na úrovni Únie. V prílohe III k nariadeniu (ES) č. 314/2004 sa najmä uvádza zoznam osôb a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (3)

                     Dňa 18. februára 2019 Rada rozhodla o zmene záznamu týkajúceho sa jednej osoby a vypustení mien dvoch osôb uvedených v prílohe I k rozhodnutiu 2011/101/SZBP, na ktorých by sa mali vzťahovať obmedzenia.

                     (4)

                     Príloha III k nariadeniu (ES) č. 314/2004 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha III k nariadeniu (ES) č. 314/2004 sa nahrádza prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            V Bruseli 18. februára 2019

                  Za Komisiu

                  v mene predsedu

                  riaditeľ Útvaru pre nástroje zahraničnej politiky

            (1)  Ú. v. EÚ L 55, 24.2.2004, s. 1.

            (2)  Rozhodnutie Rady 2011/101/SZBP z 15. februára 2011 o reštriktívnych opatreniach voči Zimbabwe (Ú. v. EÚ L 42, 16.2.2011, s. 6).

            PRÍLOHA

                     „PRÍLOHA III

                        Zoznam osôb a subjektov uvedených v článku 6

                     I.   Osoby

                                 Meno (a prípadné ďalšie mená)

                                 Informácie o totožnosti

                                 Dôvody označenia

                                             1)

                                             Mugabe, Robert Gabriel

                                 Dátum narodenia: 21.2.1924
                                 Cestovný pas č.: AD001095

                                 Bývalý prezident, zodpovedný za činnosti, ktoré vážne ohrozujú demokraciu, dodržiavanie ľudských práv a právny štát.

                                             2)

                                             Mugabe, Grace

                                 Dátum narodenia: 23.7.1965
                                 Cestovný pas č.: AD001159
                                 Osobný preukaz: 63-646650Q70

                                 Bývalá tajomníčka ženskej ligy strany ZANU–PF (Zimbabwe African National Union – Patriotic Front), zapojená do činností, ktoré vážne ohrozujú demokraciu, dodržiavanie ľudských práv a právny štát. V roku 2002 prevzala spoločnosť Iron Mask Estate; údajne nezákonne získavala veľké zisky z ťažby diamantov.

                                             5)

                                             Chiwenga, Constantine

                                 Veliteľ zimbabwianskych ozbrojených síl, generál (bývalý armádny veliteľ, generálporučík); dátum narodenia: 25.8.1956
                                 Cestovný pas č.: AD000263
                                 Osobný preukaz: 63-327568M80

                                 Člen spoločného operačného vedenia so spoluúčasťou na vytváraní alebo riadení represívnej štátnej politiky. Používal armádu na preberanie fariem. Počas volieb 2008 bol hlavným strojcom násilností spojených s priebehom prezidentských volieb.

                                             6)

                                             Shiri, Perence (alias Bigboy) Samson Chikerema

                                 maršal letectva (vzdušné sily); dátum narodenia: 1.11.1955 Osobný preukaz: 29-098876M18

                                 Vyšší vojenský dôstojník a člen spoločného operačného vedenia strany ZANU-PF so spoluúčasťou na vytváraní alebo riadení represívnej štátnej politiky. Zapojený do politických násilností, a to aj počas volieb v roku 2008 v provincii Mashonaland West a v Chiadzwe.

                                             7)

                                             Sibanda, Phillip Valerio (alias Valentine)

                                 Veliteľ Zimbabwianskej národnej armády, generálporučík; dátum narodenia: 25.8.1956 alebo 24.12.1954
                                 Osobný preukaz: 63-357671H26

                                 Vyšší vojenský predstaviteľ s väzbami na vládu a so spoluúčasťou na vytváraní a riadení represívnej štátnej politiky.

                           II.   Subjekty

                                 Názov

                                 Informácie o totožnosti

                                 Dôvody označenia

                                 spoločnosť Zimbabwe Defence Industries

                                 10th floor, Trustee House, 55 Samora Machel Avenue, PO Box 6597, Harare, Zimbabwe

                                 Napojená na ministra obrany a vládnu frakciu strany ZANU-PF.

               “


title: Vykonávacie nariadenie Rady (EÚ) 2019/352 zo 4. marca 2019, ktorým sa vykonáva nariadenie (EÚ) č. 208/2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine

text:
                  5.3.2019

                  SK

                  Úradný vestník Európskej únie

                  L 64/1

         VYKONÁVACIE NARIADENIE RADY (EÚ) 2019/352
         zo 4. marca 2019,
         ktorým sa vykonáva nariadenie (EÚ) č. 208/2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 208/2014 z 5. marca 2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (1), a najmä na jeho článok 14 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 5. marca 2014 prijala nariadenie (EÚ) č. 208/2014.

                     (2)

                     Na základe preskúmania, ktoré vykonala Rada, by sa záznam o jednej osobe mal vypustiť a do prílohy I by sa mali doplniť informácie o práve na obhajobu a práve na účinnú súdnu ochranu.

                     (3)

                     Príloha I k nariadeniu (EÚ) č. 208/2014 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (EÚ) č. 208/2014 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. marca 2019

                  Za Radu

                  predseda

               A. ANTON

            (1)  Ú. v. EÚ L 66, 6.3.2014, s. 1.

            PRÍLOHA
            Príloha I k nariadeniu (EÚ) č. 208/2014 sa mení takto:

                        1.

                        Oddiel „Zoznam osôb, subjektov a orgánov uvedených v článku 2“ sa mení takto:

                                    a)

                                    názov sa nahrádza takto:
                                    „A.

                                             Zoznam osôb, subjektov a orgánov uvedených v článku 2“;

                                    b)

                                    zo zoznamu sa vypúšťa záznam o tejto osobe:

                                                5.

                                                Andrii Petrovych Kliuiev

                        2.

                        Dopĺňa sa tento oddiel:
                        „B.
                              Právo na obhajobu a právo na účinnú súdnu ochranu

                        Právo na obhajobu a právo na účinnú súdnu ochranu podľa Trestného poriadku Ukrajiny
                        V článku 42 Trestného poriadku Ukrajiny (ďalej len „trestný poriadok“) sa ustanovuje, že každá osoba podozrivá alebo obvinená v trestnom konaní má právo na obhajobu a právo na účinnú súdnu ochranu. Patrí sem právo byť informovaný o tom, z akého trestného činu je osoba podozrivá alebo obvinená, právo byť výslovne a včas informovaný o svojich právach podľa trestného poriadku, právo mať pri prvom výsluchu prístup k obhajcovi, právo predkladať žiadosti o procesné úkony a právo napadnúť rozhodnutia, úkony a opomenutia vyšetrovateľa, prokurátora a vyšetrujúceho sudcu. V článku 306 trestného poriadku sa ustanovuje, že sťažnosti proti rozhodnutiam, úkonom alebo opomenutiam vyšetrovateľa alebo prokurátora musí posúdiť vyšetrujúci sudca miestneho súdu v prítomnosti sťažovateľa alebo jeho obhajcu alebo právneho zástupcu. Okrem toho sa v článku 309 trestného poriadku ustanovujú rozhodnutia vyšetrujúcich sudcov, ktoré možno napadnúť odvolaním, pričom ďalšie rozhodnutia môžu byť predmetom súdneho preskúmania počas prípravného konania na súde. Niektoré procesné vyšetrovacie úkony možno navyše vykonať len na základe rozhodnutia vyšetrujúceho sudcu alebo súdu (napríklad zhabanie majetku podľa článku 164 a zadržiavacie opatrenia podľa článku 176 trestného poriadku).
                        Uplatňovanie práva na obhajobu a práva na účinnú súdnu ochranu jednotlivých osôb na zozname
                        1.   Viktor Fedorovych Yanukovych
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Yanukovycha na obhajobu a jeho právo na účinnú súdnu ochranu. Dokazuje to najmä niekoľko súdnych rozhodnutí týkajúcich sa zhabania majetku a rozhodnutie súdu z 1. novembra 2018 udeliť povolenie na zatknutie, predvolanie a predvedenie podozrivej osoby pred súd, ako aj rozhodnutie vyšetrujúceho sudcu z 8. októbra 2018, ktorým sa zamieta žiadosť prokuratúry o osobitné vyšetrovanie v rámci prípravného konania v neprítomnosti.
                        2.   Vitalli Yuriyovych Zakharchenko
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Zakharchenka na obhajobu a jeho právo na účinnú súdnu ochranu. Dokazujú to najmä rozhodnutia vyšetrujúceho sudcu z 21. mája 2018 a 23. novembra 2018, ktorými sa udeľuje povolenie na zadržanie pána Zakharchenka s cieľom predviesť ho na súd, aby sa zúčastnil na rozhodovaní o zadržaní vo väzbe.
                        3.   Viktor Pavlovych Pshonka
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Pshonku na obhajobu a jeho právo na účinnú súdnu ochranu. Dokazujú to najmä rozhodnutia vyšetrujúceho sudcu z 12. marca 2018 a 13. augusta 2018, ktorými sa udeľuje povolenie na zadržanie pána Pshonku s cieľom predviesť ho na súd, aby sa zúčastnil na rozhodovaní o zadržaní vo väzbe.
                        6.   Viktor Ivanovych Ratushniak
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Ratushniaka na obhajobu a jeho právo na účinnú súdnu ochranu. Dokazujú to najmä rozhodnutia vyšetrujúceho sudcu z 21. mája 2018 a 23. novembra 2018, ktorými sa udeľuje povolenie na zadržanie pána Ratushniaka s cieľom predviesť ho na súd, aby sa zúčastnil na rozhodovaní o zadržaní vo väzbe.
                        7.   Oleksandr Viktorovych Yanukovych
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Yanukovycha na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu zo 7. februára 2018, ktorým sa zamieta žiadosť prokuratúry o osobitné vyšetrovanie v rámci prípravného konania v neprítomnosti, niekoľko súdnych rozhodnutí týkajúcich sa zhabania majetku a rozhodnutie vyšetrujúceho sudcu z 27. júna 2018, ktorým sa ruší uznesenie prokuratúry o zamietnutí návrhu obhajoby na uzavretie vyšetrovania.
                        9.   Artem Viktorovych Pshonka
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Pshonku na obhajobu a jeho právo na účinnú súdnu ochranu. Dokazujú to najmä rozhodnutia vyšetrujúceho sudcu z 12. marca 2018 a 13. augusta 2018, ktorými sa udeľuje povolenie na zadržanie pána Pshonku s cieľom predviesť ho na súd, aby sa zúčastnil na rozhodovaní o zadržaní vo väzbe.
                        11.   Mykola Yanovych Azarov
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Azarova na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu z 8. septembra 2018, ktorým sa udeľuje povolenie na osobitné vyšetrovanie v neprítomnosti, ako aj rozhodnutie vyšetrujúceho sudcu zo 16. augusta 2018, ktorým sa udeľuje povolenia na zadržanie pána Azarova s cieľom predviesť ho na súd, aby sa zúčastnil na rozhodovaní o zadržaní vo väzbe, ako aj niekoľko súdnych rozhodnutí týkajúcich sa zhabania majetku.
                        12.   Serhiy Vitalyovych Kurchenko
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Kurchenka na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu zo 7. marca 2018, ktorým sa udeľuje povolenie na osobitné vyšetrovanie v neprítomnosti.
                        13.   Dmytro Volodymyrovych Tabachnyk
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Tabachnyka na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu z 8. mája 2018, ktorým sa udeľuje povolenie na zadržanie pána Tabachnyka s cieľom predviesť ho na súd, aby sa zúčastnil na rozhodovaní o zadržaní vo väzbe.
                        15.   Serhiy Hennadiyovych Arbuzov
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Arbuzova na obhajobu a jeho právo na účinnú súdnu ochranu. Dokazuje to najmä niekoľko súdnych rozhodnutí týkajúcich sa zhabania majetku, ako aj zrušenie zhabania majetku.
                        17.   Oleksandr Viktorovych Klymenko
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Klymenka na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu z 5. októbra 2018, ktorým sa udeľuje povolenie na osobitné vyšetrovanie v neprítomnosti.
                        18.   Edward Stavytskyi
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Stavytskeho na obhajobu a jeho právo na účinnú súdnu ochranu. Dokazuje to niekoľko súdnych rozhodnutí týkajúcich sa zhabania majetku, rozhodnutie vyšetrujúceho sudcu z 22. novembra 2017, ktorým sa udeľuje povolenie na osobitné vyšetrovanie v neprítomnosti, pokyny prokurátora z 2. januára 2018, aby vyšetrovateľ informoval podozrivé osoby a ich obhajcov o ukončení vyšetrovania v rámci prípravného konania, a skutočnosť, že 8. mája 2018 bola obžaloba postúpená okresnému súdu Sviatoshynskyi v Kyjeve na posúdenie veci samotnej. Z informácií tiež vyplýva, že prokuratúra v minulosti nevydala platné rozhodnutie nezačať vyšetrovanie trestného činu, a príslušné trestné stíhanie preto neporušilo zásadu ne bis in idem.“


title: Vykonávacie nariadenie Komisie (EÚ) 2019/353 zo 4. marca 2019, ktorým sa dvestodeväťdesiaty piatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  5.3.2019

                  SK

                  Úradný vestník Európskej únie

                  L 64/5

         VYKONÁVACIE NARIADENIE KOMISIE (EÚ) 2019/353
         zo 4. marca 2019,
         ktorým sa dvestodeväťdesiaty piatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 1,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 28. februára 2019 sankčný výbor Bezpečnostnej rady OSN rozhodol o pridaní jedného záznamu do zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov. Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť.

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. marca 2019

                  Za Komisiu

                  v mene predsedu

                  riaditeľ Útvaru pre nástroje zahraničnej politiky

            (1)  Ú. v. ES L 139, 29.5.2002, s. 9.

            PRÍLOHA
            V prílohe I k nariadeniu (ES) č. 881/2002 sa pod nadpis „Fyzické osoby“ dopĺňa tento záznam:

               „Hamza Usama Muhammad bin Laden. Dátum narodenia: 9.5.1989. Miesto narodenia: Jeddah, Saudská Arábia. Štátna príslušnosť: Saudská Arábia. Ďalšie informácie: a) Syn Usama bin Ladena (zomrel); b) oznámený Aimanom Muhammedom Rabím al-Zawahírím ako oficiálny člen siete al-Káida. Vyzýval prívržencov al-Káidy na páchanie teroristických útokov. Považuje sa za najpravdepodobnejšieho nástupcu al-Zawahírího. Dátum zaradenia do zoznamu v zmysle článku 7d ods. 2 písm. i): 28.2.2019.“


title: Vykonávacie nariadenie Komisie (EÚ) 2019/549 z 2. apríla 2019, ktorým sa schvaľuje zmena špecifikácie chráneného označenia pôvodu alebo chráneného zemepisného označenia „Cataluña“/„Catalunya“ (CHOP)

text:
                  5.4.2019

                  SK

                  Úradný vestník Európskej únie

                  L 96/3

         VYKONÁVACIE NARIADENIE KOMISIE (EÚ) 2019/549
         z 2. apríla 2019,
         ktorým sa schvaľuje zmena špecifikácie chráneného označenia pôvodu alebo chráneného zemepisného označenia „Cataluña“/„Catalunya“ (CHOP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99;
         keďže:

                     (1)

                     Komisia preskúmala žiadosť o schválenie zmeny špecifikácie chráneného označenia pôvodu „Cataluña“/„Catalunya“, ktorú predložilo Španielsko v súlade s článkom 105 nariadenia (EÚ) č. 1308/2013.

                     (2)

                     V zmysle článku 97 ods. 3 nariadenia (EÚ) č. 1308/2013 Komisia túto žiadosť o schválenie zmeny špecifikácie uverejnila v Úradnom vestníku Európskej únie (2).

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmena špecifikácie by sa preto v súlade s článkom 99 nariadenia (EÚ) č. 1308/2013 mala schváliť.

                     (5)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Cataluña“/„Catalunya“ (CHOP) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. apríla 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 437, 4.12.2018, s. 5.


title: Vykonávacie nariadenie Komisie (EÚ) 2019/660 z 24. apríla 2019, ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín

text:
                  26.4.2019

                  SK

                  Úradný vestník Európskej únie

                  L 112/8

         VYKONÁVACIE NARIADENIE KOMISIE (EÚ) 2019/660
         z 24. apríla 2019,
         ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 183 písm. b),
         so zreteľom na nariadenie Európskeho parlamentu a Rady (EÚ) č. 510/2014 zo 16. apríla 2014, ktorým sa stanovujú obchodné opatrenia uplatniteľné na určitý tovar vznikajúci spracovaním poľnohospodárskych výrobkov, a ktorým sa zrušujú nariadenia Rady (ES) č. 1216/2009 a (ES) č. 614/2009 (2), a najmä na jeho článok 5 ods. 6 písm. a),
         keďže:

                     (1)

                     Nariadením Komisie (ES) č. 1484/95 (3) sa stanovili pravidlá uplatňovania systému dodatkových dovozných ciel a reprezentatívne ceny v sektoroch hydinového mäsa a vajec a pre vaječný albumín.

                     (2)

                     Z pravidelnej kontroly údajov, z ktorých sa vychádza pri stanovovaní reprezentatívnych cien výrobkov v sektoroch hydinového mäsa a vajec a pre vaječný albumín, vyplýva, že reprezentatívne ceny pre dovoz niektorých výrobkov treba zmeniť a zohľadniť pritom rozdiely v cenách v závislosti od pôvodu.

                     (3)

                     Nariadenie (ES) č. 1484/95 by sa preto malo zodpovedajúcim spôsobom zmeniť.

                     (4)

                     Treba zabezpečiť, aby sa toto opatrenie začalo uplatňovať čo najskôr po sprístupnení aktualizovaných údajov, a preto by toto nariadenie malo nadobudnúť účinnosť dňom jeho uverejnenia,

               PRIJALA TOTO NARIADENIE:

            Článok 1
            Príloha I k nariadeniu (ES) č. 1484/95 sa nahrádza textom uvedeným v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. apríla 2019

                  Za Komisiu

                  v mene predsedu

               Jerzy PLEWA

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 671.

            (2)  Ú. v. EÚ L 150, 20.5.2014, s. 1.

            (3)  Nariadenie Komisie (ES) č. 1484/95 z 28. júna 1995 stanovujúce podrobné pravidlá na zavedenie systému dodatkových dovozných ciel a stanovenie reprezentatívnych cien v sektoroch hydinového mäsa a vajec a pre vaječný albumín a ktorým sa ruší nariadenie č. 163/67/EHS (Ú. v. ES L 145, 29.6.1995, s. 47).

            PRÍLOHA

                     „PRÍLOHA I

                                 Číselný znak KN

                                 Opis tovaru

                                 Reprezentatívna cena
                                 (v EUR/100 kg)

                                 Zábezpeka podľa článku 3
                                 (v EUR/100 kg)

                                 Pôvod (1)

                                 0207 12 90

                                 Mrazené trupy z hydiny druhu Gallus domesticus, známe ako ‚kurčatá 65 %‘

                                 120,2

                                 0

                                 AR

                                 0207 14 10

                                 Mrazené vykostené kusy z hydiny druhu Gallus domesticus

                                 243,9

                                 17

                                 AR

                                 218,4

                                 25

                                 BR

                                 219,5

                                 24

                                 TH

                                 1602 32 11

                                 Nevarené prípravky z hydiny druhu Gallus domesticus

                                 280,6

                                 2

                                 BR

               “

               (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7).


title: Vykonávacie nariadenie Komisie (EÚ) 2019/696 z 3. mája 2019, ktorým sa tristo prvýkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  3.5.2019

                  SK

                  Úradný vestník Európskej únie

                  LI 116/1

         VYKONÁVACIE NARIADENIE KOMISIE (EÚ) 2019/696
         z 3. mája 2019,
         ktorým sa tristo prvýkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 1,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 1. mája 2019 sankčný výbor Bezpečnostnej rady OSN rozhodol o pridaní jedného záznamu do zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov. Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť.

                     (3)

                     S cieľom zabezpečiť, aby boli opatrenia stanovené v tomto nariadení účinné, toto nariadenie by malo nadobudnúť účinnosť okamžite,

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 3. mája 2019

                  Za Komisiu

                  v mene predsedu

                  riaditeľ Útvaru pre nástroje zahraničnej politiky

            (1)  Ú. v. ES L 139, 29.5.2002, s. 9.

            PRÍLOHA
            V prílohe I k nariadeniu (ES) č. 881/2002 sa pod nadpis „Fyzické osoby“ dopĺňa tento záznam:

               „Mohammed Masood Azhar Alvi (málo spoľahlivý alias a) Masud Azhar, b) Wali Adam Isah, c) Wali Adam Esah). Dátum narodenia: a) 10.7.1968, b) 10.6.1968. Miesto narodenia: Bahawalpur, provincia Pandžáb, Pakistan. Štátna príslušnosť: Pakistan. Dátum zaradenia do zoznamu podľa článku 7d ods. 2 písm. i): 1.5.2019.“